Kellha tkun ġurnata xogħol bħall-oħrajn, iżda minflok kien il-jum li qaleb ta' taħt fuq il-ħajja ta' Josefa Sammut, mara ta' sebgħa u tletin sena – illum omm ta' żewġt itfal. Tmien snin ilu, Josefa kellha inċident fuq il-post tax-xogħol, u tilfet il-vista minn għajn waħda. "Kienet bħal sajjetta fil-bnazzi. Tmur għax-xogħol ma jkollok xejn u tispiċċa toħroġ minn hemmhekk b'għajn waħda. Għalina kienet diffiċli dak iż-żmien kien għad ma kellix lit-tfal. Tibda tara kollox iswed, tibda tgħid "Għaliex jien?" imma l-ħajja trid tkompli." Dan l-inċident seħħ fiż-żmien meta l-mara xtaqet tibda familja, u l-karriera kienet fl-aqwa tagħha. Inċident sfortunat, li għalkemm ħalla effett melankoniku fiha u f'ta' madwarha, għamlet kuraġġ u ma ħallitux jikkontrollalha ħajjitha u dak li kellha pjanat. "Id-deċiżjoni li ġġib it-tfal fid-dinja meta tkun tlift il-vista minn għajn waħda mhijiex faċli però mbagħad trid tara bilanċ: il-vantaġġi u l-iżvantaġġi. It-tfal sbieħ, jimlewlek ħajtek, u ddeċidejna li jkollna t-tfal." U qisu dan kollu ma kienx biżżejjed! Fi sfond ta' ħajjet mara li kienet qed tipprova treġġa' r-rutina ta' ħajjitha lura għan-normal, Josefa marret għax-xogħol, u ma bdietx tħossha sew. Qalet li bdiet tistordi, u bdiet tara mċajpar mill-għajn l-oħra; jiġifieri l-għajn it-tajba. Ġriet lejn l-isptar, bdew it-testijiet, u rriżulta li kien hemm problema. X'kienet? Ħadd ma kien jaf. Il-konsulent li kienet tmur għandu f'pajjiżna rreferieha għal sptar fl-Ingilterra. "Ftit ilu ndunaw li għandi syndrome rari ħafna li qed jaffettwa l-vista fl-għajn l-oħra li fadalli u f'partijiet oħra tal-ġisem." F'temp ta' sentejn, Josefa flimkien ma' żewġha telgħet seba' darbiet l-Ingilterra. Dan kollu fi żmien meta għandha żewġt itfal żgħar, u kulħadd jaf l-impenn finanzjarju li dawn jirrikjedu. Viżibbilment emozzjonata iżda b'għajnejha jixegħlu mimlija gratitudni, Josefa tkelmet dwar l-appoġġ kontinwu li tingħata mill-Malta Community Chest Fund u Puttinu Cares. Iddeskriviethom bħala spalel kruċjali, li meta ddur fuqhom għall-għajnuna qatt ma jirrifjutawk. Spjegat li l-Malta Community Chest Fund jieħdu ħsieb it-titjiriet, filwaqt li rrimarkat kif fiċ-ċentru ta' Londra l-ispejjeż huma kbar, u għaldaqstant allaħares ma jkunux ta' Puttinu li joffru l-akkomodazzjoni għax kieku kienet tkun diffiċilissima biex issib fejn toqgħod u tkampa mal-ispejjeż. "L-ikbar biża' tiegħi llum il-ġurnata hija li nitlef il-vista għalkollox... Naħseb hija l-agħar ħaġa li jista' jiġrilu bniedem, però llum hawn ħafna għajnuna u appoġġ, kemm mill-Malta Community Chest Fund u anki minn Puttinu Cares – it-tnejn żewġ spalel importanti ħafna li meta ddur fuqhom għall-għajnuna mhu se jirrifjutaw lil ħadd." Hawnhekk irreferiet ukoll għall-importanza tal-appoġġ tal-familja, fejn fil-każ tagħha, meta titla' l-Ingilterra ma' żewġha, tħalli ż-żewġ uliedha mal-kunjati. "Għandi tifel ta' seba' snin bil-kundizzjoni tal-awtiżmu. Għalija mhux faċli nħallih warajja, tbiddillu r-rutina hux. Imma trid tkun determinata li inti qed tagħmel għall-ġid tiegħek u għall-ġid tal-familja fuq kollox." Bi tbissima li tagħti kuraġġ, Josefa temmet b'kelma ta' kuraġġ għal kull min għaddej minn xi esperjenza simili, u saħqet fuq il-pożittività u l-kuraġġ, li tgħid li huma nofs il-fejqan. "L-importanti hu li bniedem ma jaqtax qalbu għax il-kuraġġ nofs il-fejqan, u jħares 'il quddiem ġurnata b'ġurnata u dejjem jittama... jispera... li l-ħajja ħa titjieb b'xi mod jew ieħor. Dejjem nittamaw li x-xjenza qed tikber, u nibqgħu nħarsu 'l quddiem."